Пиер дьо Ронсар
Измършавях съвсем…

Превод от френски: Пенчо Симов, 1978

chitanka.info

Измършавях съвсем, когато ме съзрете,

със скелет може би ще ме сравните чак;

беляза ме смъртта без жал със своя знак:

от страх потръпвам, щом погледна си ръцете.

Дори и Аполон при мен да доведете,

не би ме излечил; не ще те видя пак,

о, Слънце, сбогом! Аз съзирам само мрак,

вървя към пустота, със мене се простете.

И всеки, който мен — болника — е видял,

си тръгва насълзен и моята печал

опитва да смекчи, целувайки горещо

очите ми, но в тях надежда не гори.

Прощавам се със вас, приятели добри,

уви, а бих желал да ви помогна с нещо…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.